15.9.2023
EL
Επίσημη Εφημερίδα της Ευρωπαϊκής Ένωσης
L 228/95
(8)
Από την έναρξη της περιόδου υποβολής εκθέσεων την 1η Οκτωβρίου 2023, οι εισαγωγείς και οι έμμεσοι τελωνειακοί αντιπρόσωποι έχουν περιορισμένο χρόνο στη διάθεσή τους για να διασφαλίσουν τη συμμόρφωσή τους με τις υποχρεώσεις υποβολής εκθέσεων.
Μπορούν να εξασφαλιστούν συνέργειες με τα συστήματα παρακολούθησης και υποβολής εκθέσεων που χρησιμοποιούνται ήδη από φορείς εκμετάλλευσης τρίτων χωρών.
Ως εκ τούτου, θα πρέπει να επιτραπεί προσωρινή παρέκκλιση από τις μεθόδους υπολογισμού για την αναφορά ενσωματωμένων εκπομπών για περιορισμένο χρονικό διάστημα, έως το τέλος του 2024.
Η ευελιξία αυτή θα πρέπει να εφαρμόζεται όταν ο φορέας εκμετάλλευσης τρίτης χώρας υπόκειται σε σύστημα υποχρεωτικής παρακολούθησης και υποβολής εκθέσεων που συνδέεται με σύστημα τιμολόγησης των ανθρακούχων εκπομπών ή σε άλλα συστήματα υποχρεωτικής παρακολούθησης και υποβολής εκθέσεων, ή όταν ο φορέας εκμετάλλευσης παρακολουθεί τις εκπομπές της εγκατάστασης, μεταξύ άλλων για ένα έργο μείωσης των εκπομπών.
(9)
Για περιορισμένο χρονικό διάστημα, έως τις 31 Ιουλίου 2024, οι δηλούντες διασαφιστές που δεν θα μπορέσουν να λάβουν από φορείς εκμετάλλευσης τρίτων χωρών όλα τα στοιχεία για τον προσδιορισμό των πραγματικών ενσωματωμένων εκπομπών των εισαγόμενων εμπορευμάτων σύμφωνα με τη μεθοδολογία που καθορίζεται στο παράρτημα III του παρόντος κανονισμού θα πρέπει να μπορούν να χρησιμοποιούν και να παραπέμπουν σε εναλλακτική μέθοδο προσδιορισμού των άμεσων ενσωματωμένων εκπομπών.
(10)
Οι υποχρεώσεις υποβολής εκθέσεων θα πρέπει επίσης να παρέχουν κάποια ευελιξία για τον καθορισμό των σταδίων παραγωγής σε εγκαταστάσεις που δεν αντιπροσωπεύουν σημαντικό μέρος των ενσωματωμένων άμεσων εκπομπών των εισαγόμενων εμπορευμάτων.
Αυτό ισχύει συνήθως για τα τελικά στάδια παραγωγής προϊόντων χάλυβα ή αλουμινίου επόμενου σταδίου.
Στην περίπτωση αυτή, θα πρέπει να προβλέπεται παρέκκλιση από τις απαιτούμενες υποχρεώσεις υποβολής εκθέσεων και οι εκτιμώμενες τιμές μπορούν να αναφέρονται για τα στάδια παραγωγής σε εγκαταστάσεις των οποίων η συμβολή στις άμεσες εκπομπές δεν υπερβαίνει το 20 % των συνολικών ενσωματωμένων εκπομπών των εισαγόμενων εμπορευμάτων.
Το εν λόγω κατώτατο όριο αναμένεται να διασφαλίσει επαρκή ευελιξία για τους μικρούς φορείς εκμετάλλευσης σε τρίτες χώρες.
(11)
Ένας από τους στόχους της μεταβατικής περιόδου είναι η συλλογή δεδομένων με σκοπό τον περαιτέρω προσδιορισμό, στην εκτελεστική πράξη σύμφωνα με το άρθρο 7 παράγραφος 7 του κανονισμού (ΕΕ) 2023/956, της μεθοδολογίας για τον υπολογισμό των ενσωματωμένων έμμεσων εκπομπών μετά την εν λόγω περίοδο.
Στο πλαίσιο αυτό, η υποβολή εκθέσεων σχετικά με τις έμμεσες εκπομπές κατά τη διάρκεια της μεταβατικής περιόδου θα πρέπει να είναι ανοικτή και σχεδιασμένη κατά τρόπο ώστε να επιτρέπει την επιλογή της καταλληλότερης τιμής μεταξύ εκείνων που παρατίθενται στο τμήμα 4.3 του παραρτήματος IV του κανονισμού (ΕΕ) 2023/956.
Ωστόσο, η υποβολή εκθέσεων σχετικά με τις έμμεσες εκπομπές δεν θα πρέπει να περιλαμβάνει την υποβολή εκθέσεων με βάση τον μέσο συντελεστή εκπομπών του δικτύου της Ένωσης, δεδομένου ότι η συγκεκριμένη τιμή είναι ήδη γνωστή στην Επιτροπή.
(12)
Τα δεδομένα που συλλέγονται κατά τη διάρκεια της μεταβατικής περιόδου θα πρέπει να αποτελούν τη βάση για τις εκθέσεις που πρέπει να υποβάλει η Επιτροπή σύμφωνα με το άρθρο 30 παράγραφοι 2 και 3 του κανονισμού (ΕΕ) 2023/956.
Τα δεδομένα που συλλέγονται κατά τη διάρκεια της μεταβατικής περιόδου θα πρέπει επίσης να συμβάλουν στον καθορισμό μιας μοναδικής μεθοδολογίας παρακολούθησης, υποβολής εκθέσεων και επαλήθευσης μετά τη μεταβατική περίοδο.
Η αξιολόγηση των συλλεγόμενων δεδομένων θα πρέπει ιδίως να χρησιμοποιείται για τις εργασίες της Επιτροπής με σκοπό την προσαρμογή της μεθοδολογίας που θα εφαρμόζεται μετά τη μεταβατική περίοδο.
(13)
Το ενδεικτικό εύρος των προστίμων που πρέπει να υποβάλλονται σε δηλούντα διασαφιστή ο οποίος δεν έχει τηρήσει τις υποχρεώσεις υποβολής εκθέσεων θα πρέπει να βασίζεται στις προκαθορισμένες τιμές που καθίστανται διαθέσιμες και δημοσιεύονται από την Επιτροπή για τη μεταβατική περίοδο για τις ενσωματωμένες εκπομπές που δεν αναφέρθηκαν.
Το ενδεικτικό μέγιστο εύρος θα πρέπει να συνάδει με την κύρωση του άρθρου 16 παράγραφοι 3 και 4 της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (4), λαμβανομένου παράλληλα υπόψη ότι η υποχρέωση κατά τη μεταβατική περίοδο περιορίζεται στην υποβολή στοιχείων.
Τα κριτήρια που πρέπει να χρησιμοποιούνται από τις αρμόδιες αρχές για τον καθορισμό του πραγματικού ποσού του προστίμου θα πρέπει να βασίζονται στη σοβαρότητα και τη διάρκεια της μη υποβολής εκθέσεων.
Η Επιτροπή θα πρέπει να παρακολουθεί τις εκθέσεις ΜΣΠΑ προκειμένου να παρέχει ενδεικτική αξιολόγηση των πληροφοριών που χρειάζονται οι αρμόδιες αρχές και να διασφαλίζει τη συνοχή των επιβαλλόμενων προστίμων.
(14)
Προκειμένου να διασφαλιστεί η αποτελεσματική εφαρμογή των υποχρεώσεων υποβολής εκθέσεων, η Επιτροπή θα πρέπει να δημιουργήσει μια ηλεκτρονική βάση δεδομένων, το μεταβατικό μητρώο ΜΣΠΑ, για τη συλλογή των στοιχείων που υποβάλλονται κατά τη διάρκεια της μεταβατικής περιόδου.
Το μεταβατικό μητρώο ΜΣΠΑ θα πρέπει να αποτελέσει τη βάση για τη δημιουργία του μητρώου ΜΣΠΑ σύμφωνα με το άρθρο 14 του κανονισμού (ΕΕ) 2023/956.
(4) Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ.
32).